31998R0280
L 028/3
JURNALUL OFÍCIAL AL UNIUNII EUROPENE
REGULAMENTUL (CE) NR. 280/98 AL COMISIEI
din 3 februarie 1998
privind derogarea de la anumite prevederi ale Regulamentului (CE) nr. 2597/97 al Consiliului de stabilire a unor norme suplimentare privind organizarea comună a pieței în sectorul laptelui și produselor lactate în ceea ce privește laptele de consum produs în Finlanda și Suedia
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Republicii Austria, Republicii Finlanda și Regatului Suediei, în special articolul 149 alineatul (1),
întrucât Regulamentul (CE) nr. 2596/97 al Consiliului (1) prevede prelungirea perioadei în care se pot adopta măsuri tranzitorii pentru a facilita trecerea de la măsurile în vigoare în Austria, Finlanda și Suedia în momentul integrării la cele care rezultă din aplicarea organizării comune a pieței; întrucât, pentru cerințele privind conținutul în grăsimi al laptelui de consum produs în Finlanda și Suedia, perioada a fost prelungită până la 31 decembrie 1999;
întrucât, conform Actului de aderare, Finlanda și Suedia beneficiază de o derogare de la cerințele privind conținutul în grăsimi al laptelui de consum prevăzute de Regulamentul (CEE) nr. 1411/71 al Consiliului (2), abrogate și înlocuite de la 1 ianuarie 1998 de Regulamentul (CE) nr. 2597/97 (3); întrucât derogarea expiră la 31 decembrie 1997; întrucât, având în vedere situația specială a statelor membre în cauză și amploarea ajustărilor necesare, este necesar ca derogarea să fie prelungită temporar, pentru a li se permite acestor state să se adapteze la prevederile în vigoare în restul Comunității;
întrucât măsurile prevăzute de prezentul regulament sunt în conformitate cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Fără a aduce atingere prevederilor articolului 3 alineatul (1) din Regulamentul (CE) nr. 2597/97, cerințele privind conținutul în grăsimi nu se vor aplica laptelui de consum produs în Finlanda și Suedia între 1 ianuarie 1998 și 31 decembrie 1999. Laptele de consum produs în aceste două state membre și acoperit de această derogare poate fi comercializat numai în țara producătoare sau exportat într-o țară terță.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică de la 1 ianuarie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 februarie 1998.